
Diminution del deforestation in le 
foreste amazonian 


In augusto e septembre 2024 il occurreva un del plus grande 
successos ecologic del historia recente de Brasil. Sub le 
direction del presidente Luiz Inácio Lula da Silva, le diminution 
del deforestation in le foreste amazonian marca un 
cambiamento decisive in le protection de un del ressources 
natural le plus crucial del mundo. In solmente pauc menses, 
mesuras stricte esseva adoptate, lo que permitteva reducer 
considerabilemente le deforestation, signalante un 
ingagiamento forte del parte de Brasil e de su alliatos 
international pro reverter le tendentia de destruction massive 
observate durante le previe decennio. 


Contexto historic del deforestation in 
Amazonia 


Le deforestation in Amazonia es un problema ancian que 
prendeva un dimension plus vaste in le annos 1970. Sub le 
effecto de un politica de disveloppamento economic concentrate 
super le exploitation del ressources natural, milliones de 
hectares de foreste esseva destruite pro agricultura, pastura de 
bestial, exploitation forestal illegal, e extraction mineral. Iste 
activitates causava le perdita de vaste regiones de foreste 
tropical, habente effectos grave super le biodiversitate, le 
climate global, e communitates indigene que depende de iste 
ecosystema unic. 


Sub le administration del ancian presidente Jair Bolsonaro, le 
situation se impejorava. Le politicas de Bolsonaro debilitava le 
regulamentation ambiental e incoragiava le exploitation de 
terras amazonian, causante un record de deforestation inter 
2019 e 2022. In responsa, le communitate international, 
includente le Union europee e organisationes ambiental, 
exprimeva lor inquietude crescente in facie del effectos negative 
de iste deforestation, in particular super le cambiamentos 
climatic mundial. 


Cambiamento de direction sub Lula da Silva 


Le election de Luiz Inácio Lula da Silva como presidente in 2023 
conduceva a un cambiamento importante in le politica 
ambiental de Brasil. Lula, un fervente defensor de Amazonia, 
faceva del protection del foreste un puncto principal de su 
campania electoral e de su governamento. Desde su accession 
al poter Lula reinstaurava mesuras ambiental stricte que 
habeva essite removite sub Bolsonaro, e promitteva reducer le 
deforestation a zero ante 2030. 


n” 


Luiz Inácio Lula da Silva 


In augusto e septembre 2024, on observava resultatos tangibile 
de iste effortios. Secundo le reportos del governamento 
brasilian e del organisationes de surveliantia ambiental, le taxa 
de deforestation attingeva su plus basse nivello desde cinque 
annos. 


Iste diminution spectacular es attribuibile a plure actiones 
concrete, como le reinfortiamento del leges contra le 
deforestation illegal, le augmentation del mulctas pro 
offenditores, e un surveliantia plus attentive del zonas critic per 
satellites e drones. 


Le communitates indigene, sovente le prime victimas del 
deforestation, joca un rolo central in le conversation de 
Amazonia. Le governamento reinfortiava su collaboration con 
iste populationes, forniente les ressources pro surveliar e 
proteger lor terras ancestral contra exploitantes illegal. Brasil 
anque creava un fundo de 204 milliones de dollars destinate al 
restauration de zonas forestal degradate. Iste fundo, que 
sustene projectos de reforestation per organisationes local e 
international, ha como scopo de restaurar milliones de hectares 
ante 2030. 


Impactos super le communitates local e le 
biodiversitate 


Le protection de Amazonia concerne non solmente le 
biodiversitate mundial, ma anque le communitates local e 
indigene. In le foreste se trova plus que 400 gruppos indigene, e 
multes inter illes depende directemente del ressources natural 
pro lor subsistentia. Per reinfortiar le derectos de iste 
communitates e per sustener lor effortios pro proteger lor terra, 
le governamento brasilian garanti non solmente le superviventia 
de iste populos, ma anque le preservation de practicas agricole 
e de modos de vita durabile. 


Le biodiversitate in Amazonia es un del plus ric del mundo, con 
milles de species vegetal e animal unic. Le deforestation 
menacia directemente iste species, alicunes essente jam in via 
de disparition. Le diminution de deforestation in 2024 
permitteva reducer le pression super iste ecosystemas critic, 
offerente un reposo al fauna e al flora amazonian. 


Susteno international e cooperation 
multilateral 


Le successo de Brasil in le reduction del deforestation esseva 
applaudite per le communitate international, que reinfortiava su 
susteno a iste effortios. Paises como Norvegia e Germania 
recomenciava contribuer al Fundo Amazonian, un mechanismo 
international create pro financiar projectos de protection del 
foreste. In 2024, iste fundo recipeva milliardos de dollars in 
nove ingagiamentos pro sustener le effortios de conservation e 
projectos de disveloppamento durabile in iste region. 


De plus, Brasil jocava un rolo active in le discussiones 
international super le climate, requirente un action mundial 
plus forte pro proteger le forestes tropical. Durante le recente 
conferentias international super le climate, Lula exhortava le 
paises disveloppate a augmentar lor contributiones financiari e 
technologic pro adjutar le paises in disveloppamento a proteger 
lor forestes e adoptar practicas economic durabile. 


Problemas remanente e perspectivas futur 


Malgrado iste progressos significative, il ha problemas que 
demora. Le exploitation illegal continua in alicun regiones 
lontan, alimentate per le demanda mundial de ligno, soya, e 
bestial. In ultra, le interesses economic ligate al expansion 
agricole e al extraction mineral continua pesar super le effortios 
de conservation. 


Totevia, con un susteno international crescente e politicas 
national de plus in plus stricte, Brasil es super le bon cammino 
pro attinger su objectivos de zero deforestation in 2030. Le 
problema essera mantener un voluntate politic e continuar de 
reinfortiar le capacitates del autoritates local e del 
communitates pro proteger le plus grande foreste tropical in le 
mundo. 


Approbation de un vaccino contra 
Mpox 


Un vaccino contra Mpox (anteriormente appellate le variola 
simian) esseva approbate per le Organisation mundial del 
sanitate (OMS) in augusto 2024 pro esser utilisate in alicun 
paises. Iste approbation representa un avantiamento importante 
in le lucta contra un maladia que, ben que minus mediatisate 
que altere pandemias mundial, continua ragiar in alicun 
regiones de Africa. Le vaccino approbate es le MVA-BN, anque 
cognoscite per su nomines commercial de Jynneos o Imvanex. 


Contexto del epidemia de Mpox 


Le variola simian es un zoonosis viral, isto es, un maladia 
transmittite per animales a humanos. Le virus appareva le 
prime vice in un humano in 1970 in Republica democratic de 
Congo, ma illo esseva isolate in animales multo plus antea, in 
1958. Le virus es principalmente transmittite per rodentes e 
altere animales salvage. Totevia, casos de infection human es 
sporadicamente signalate, particularmente in regiones rural e 
forestal de Africa central e occidental. 


Historicamente, epidemias del variola simian esseva limitate a 
regiones geographic specific, ma in 2022 le maladia prendeva 
un nove dimension. Multiple epicentros esseva signalate foras 
del zonas endemic, como in Europa, America del Nord, e Asia, 
toccante milles de personas. Iste epidemia mundial attraheva le 
attention international e poneva in evidentia le urgentia de un 
vaccino efficace. 


Le vaccino MVA-BN: un defensa contra Mpox 


Le vaccino MVA-BN esseva initialmente disveloppate pro 
prevenir le variola human, ma studios monstrava que illo es 
equalmente efficace contra le variola simian. Contrarimente al 


ancian vaccinos antivariolic, iste vaccin usa un vector de virus 
vivente attenuate, lo que significa que illo non pote replicar se 
in le corpore human. Isto lo rende plus secur, particularmente 
pro personas immunodepremite O habente altere 
vulnerabilitates medical. 


Le MVA-BN esseva largemente testate durante le recente 
epidemias del variola simian. In 2022, durante le emergentia del 
maladia foras del zonas endemic, plure paises usava le MVA-BN 
pro vaccinar populationes con un alte risco. Le resultatos 
monstrava un protection efficace contra le virus, e nulle effecto 
secundari grave esseva signalate. 


Strategia de distribution del vaccino in 2024 


Le approbation del MVA-BN per le OMS marca un passo crucial 
in le effortio global pro reger le maladia. Totevia, le OMS 
precisava que iste vaccino essera principalmente usate in paises 
ubi il ha epidemias active del variola simian o que ha un alte 
risco de nove eruptiones. 


Le OMS recommenda un utilisation “extra licentia” del vaccino 
pro gruppos de population le plus vulnerabile. Isto 
comprehende infantes, feminas gravide, e personas 
immunodeprimite qui ordinarimente non esserea eligibile pro 
iste typo de vaccino. Totevia, in le contexto del Mpox, iste 
gruppos es sovente inter le plus toccate per formas grave del 
maladia. Iste approche pragmatic cerca a prevenir un 
propagation rapide in le communitates jam fragilisate per altere 
maladias endemic. 


Le vaccino es administrate in duo doses separate per quatro 
septimanas, offerente un protection robuste alicun septimanas 
post le secunde dose. Totevia, in le caso de contactos recente 
con un persona infectate, un sol dose pote esser administrate 
pro un protection immediate. 


Problemas de accesso e inequalitate de 
sanitate mundial 


Malgrado iste progression, le accesso al vaccino es ancora 
limitate. Le majoritate del epidemias del variola simian occurre 
in paises con pauc medios pecuniari, ubi le infrastructuras de 
sanitate es insufficiente. Iste paises manca le capacitate de 
refrigeration pro conservar le vaccinos e non dispone del 
ressources human o logistic necessari pro facer campanias de 
vaccination de grande scala. Per consequente, ben que le 


vaccino es disponibile, su accesso es limitate a un fraction del 
population le plus vulnerabile. 


Le expertos de sanitate mundial time que sin un effortio 
coordinate al nivello international, le variola simian poterea 
devenir un maladia endemic in plure nove regiones del mundo. 
Le distribution inequal del vaccinos durante le pandemia de 
COVID-19 demonstrava que paises ric sovente accaparava le 
prime doses disponibile, lassante le paises le plus paupere 
disproviste de accesso. Il es dunque crucial que le OMS, 
governamentos national, e organisationes non governamental 
(ONG) collabora pro assecurar se que le vaccino MVA-BN es 
distribuite equitabilemente. 


Prevention e controlo del maladia 


In ultra del vaccination, le OMS recommenda mesuras de 
prevention classic, como le isolamento de personas infectate, le 
uso de protectiones individual (mascas e guantos), e le 
education super le modos de transmission del virus. Le variola 
simian se transmitte principalmente per contacto directe con 
lesiones cutanee, fluidos corporal, o materias contaminate, ma 
illo pote anque propagar se per guttas respiratori, ben que iste 
modo de transmission es minus frequente. 


Le communitate international anque pone le accento super le 
surveliantia epidemiologic, nam le detection precoce del casos 
es essential pro prevenir un propagation plus large. Campanias 
de sensibilisation es equalmente in effecto pro informar 
populationes a risco super le symptomas e le mesuras a prender 
in caso de exposition. 


Perspectiva futur: eradicar le variola simian 


Le approbation del vaccino MVA-BN es un progression 
incoragiante, ma illo non garanti le eradication del variola 
simian a breve termino. Le virus continua circular in le 
population animal de Africa, lo que complica le effortios de 


eradication. Totevia, con un vaccination generalisate e effortios 
continue pro controlar le epidemias human, il es possibile de 
reducer considerabilemente le carga del maladia e prevenir 
nove eruptiones major. 


Censura del interrete e libertate 
de expression 


Il se produceva recentemente plure disveloppamentos 
inquietante concernente le libertate de expression in le 
interrete, non solmente in paises in disveloppamento o 
dictaturas politic, ma anque in paises democratic. 


Le situation in Pakistan 


Desde longe tempore Pakistan es le subjecto de discussiones 
super le censura e restrictiones del interrete. Tensiones politic 
augmenta ante le electiones previdite plus tarde iste anno e le 
autoritates utilisava interruptiones del accesso al interrete pro 
limitar le diffusion de informationes sensibile o le mobilisation 
del population per le retes social. 


Interruptiones del interrete esseva usate plure vices, in 
particular durante manifestationes antigovernamental. Le 
justification invocate per le autoritates es preservar le 
securitate public e prevenir le propagation de disinformation, 
ma isto suscitava vive criticas del parte de defensores de 
derectos human. Iste interruptiones habeva repercussiones 
major super activitates economic, communicationes personal, e 
accesso a informationes essential, e sovente esseva facite in un 
maniera arbitrari. 


Per exemplo, durante un grande manifestation in le provincia de 
Pendjab, le accesso al interrete esseva interrumpite durante 
plure dies, impediente non solo le coordination de 
manifestantes, ma anque le capacitate del jornalistas e 


organisationes del societate civil de informar le publico super 
iste evenimentos. Iste situation exacerbava le tensiones social e 
provocava criticas crescente concernente le governamento pro 
un utilisation excessive del censura numeric como utensile 
politic pro restringer le spatio public e controlar le population. 


Le situation in Sri Lanka in prevision del 
electiones 


Le governamento sri-lankese anque ha un historia recente de 
interruption del interrete pro reprimer manifestationes 
antigovernamental. In 2022, le retes social e platteformas de 
messageria esseva temporarimente blocate pro limitar le 
dissemination de information e le coordination del movimentos 
de contestation. 


In 2024, le preoccupationes concernente le impacto de iste 
mesuras super le libertates civil resurgeva quando le 
governamento considerava interrumper punctualmente le 
interrete pro continer eventual manifestationes contra le 
resultatos electoral. Observatores international exprimeva lor 
inquietude concernente le influentia del governamento super le 
medias e le libertate de expression in le contexto preelectoral. 


Le governamento sri-lankese affirma que iste mesuras es 
necessari pro luctar contra le disinformation, ma organisationes 
de defensa del derectos numeric sublineava le periculos de tal 
actiones in un democratia fragile, pois que tal interruptiones 
pote compromitter le transparentia del processo electoral. 


Repercussiones international e criticas 


Le utilisation crescente de censura del interrete in periodos de 
turbulentia politic in Pakistan e Sri Lanka reflecte un tendentia 
plus large observate circa le mundo ubi governamentos usa 
technologias de communication como un utensile de poter. 
Actores international como Human Rights Watch e Reporters 


sans frontières regularmente denuncia tal practicas, 
qualificante los de violationes flagrante de derectos numeric. In 
paises ubi le pressa es jam restringite o controlate per le stato, 
tal interruptiones del interrete priva le citatanos de un 
alternativa pro acceder a informationes independente. Isto 
conduce a un isolamento informative del population que non 
pote controlar le veracitate del novas o del informationes 
governamental. 


Initiativas de surveliantia del censura 


Facie al augmentation del interruptiones de interrete, plure 
initiativas esseva prendite pro surveliar e documentar iste 
evenimentos. Un projecto major financiate per Georgia Tech in 
2024 visa a meliorar le utensiles de surveliantia in paises como 
Iran ubi le censura numeric es regularmente usate pro reprimer 
movimentos social. Tal utensiles es destinate a fornir datos 
precise al organisationes de defensa del derectos human e 
facilitar le activismo in favor del libertate numeric. 


De plus, platteformas como NetBlocks e Access Now joca un 
rolo crucial per fornir reportos in tempore real super le 
interruptiones del interrete in le mundo. Iste organisationes 
collabora con gruppos local pro sequer le interruptiones de 
servicio, mesurar lor impacto, e alarmar le communitate 
international quando  governamentos prova dissimular 
evenimentos. 


Le situation in paises occidental 


In augusto 2024, le arrestation de Pavel Durov, le fundator de 
Telegram, succuteva le mundo del technologias e del derectos 
numeric. Arrestate in le aeroporto de Bourget apud Paris, ille 
esseva accusate de plure delictos ligate a un manca de 
moderation in Telegram que haberea permittite activitates 
criminal como le traffico de drogas e le exploitation de infantes. 
Iste accusationes reflecte le preoccupationes crescente 


concernente le impacto de platteformas numeric e le 
expectationes de conformitate con leges como le Regulamento 
super le servicios numeric del Union europee. 


Pavel Durov (Photo: TechCrunch) 


Iste arrestation suscitava vive reactiones in tote le mundo. In 
Francia, le presidente Emmanuel Macron negava omne 
motivation politic detra iste acto, affirmante que Francia 
respecta le libertate de expression ma require le respecto del 
leges. In Russia, le criticas esseva plus virulente. Plure politicos 
russe affirmava que Durov esseva un prisionero politic usate per 
le Occidente pro facer pression super Russia e controlar le 
utilisatores de Telegram. 


Similarmente, le criticas contra Elon Musk, le proprietario de X 
(olim Twitter), se intensificava durante le mesme periodo. Musk 
reageva al arrestation de Durov per declarar in X que iste 
situation es “multo perturbante”, un declaration que suscitava 
criticas de alicun personas qui le accusava de mancar 
coherentia in su position super le libertate de expression, pois 
que ille ipse face le moderation de contento in X. 


Censura per le governamento statounitese 


In augusto 2024, Mark Zuckerberg, le proprietario de Meta, 
revelava haber essite premite per le administration Biden pro 
censurar alicun contentos in Facebook, in particular durante le 
pandemia de COVID-19. Ille exprimeva su regrets de non haber 
essite plus vocal pro resister a iste pressiones. Zuckerberg 
declarava que iste interventiones del governamento concerneva 
publicationes critic del gestion del pandemia e mesmo contento 
humoristic concernente COVID-19. 


Mark Zuckerberg 


Le fundator de Facebook criticava le maniera in le qual le 
administration Biden provava controlar le information in linea, 
sublineante que alicun assertiones qualificate de 
“disinformation” alicun annos retro, como le theoria del 
escappamento del virus de COVID-19 ex un laboratorio de 
Wuhan, es hodie considerate como legitime. 


Similarmente, le policia federal statounitese (FBI) faceva 
pression super Facebook a causa de un articulo del New York 
Post re le computator portabile del filio de Joe Biden durante le 
campania electoral de 2020, considerate alora como un 
possibile disinformation russe. Facebook reduceva le visibilitate 
de ille articulo, malgrado le facto que illo esseva veridic. 


Zuckerberg exprimeva su regret, affirmante que iste decision 
esseva un error e que le articulo finalmente non esseva 
disinformation. 


50º anniversario del morte del 
presidente chilen Salvador Allende 


Salvador Allende (Photo: Biblioteca del Congreso 
Nacional de Chile, via Wikimedia Commons) 


Le 11 de septembre 1973 es un data de commemoration 
importante del evenimentos dramatic que marcava le historia 
de Chile. Salvador Allende, le prime presidente socialista eligite 
democraticamente in America latin, decedeva alora in un colpo 
de stato militar dirigite per le general Augusto Pinochet, un 
evenimento que causava le cadita de su governamento e le 
instauration de un dictatura militar que durava usque 1990. 
Ceremonias in Chile include un homage al palatio La Moneda, 


conferentias super le contributiones de Allende al politica e 
societate chilen, e debattos super le consequentias del colpo de 
stato de 1973 e le instauration posterior de un regime 
responsabile de numerose violationes del derectos human, 
disparitiones, torturas, e executiones politic. 


Un carriera politic exceptional 


Salvador Allende nasceva le 26 de junio 1908 in Valparaíso, 
Chile, in un familia del classe medie. Quando ille esseva ancora 
juvene, ille se distingeva per su ingagiamento politic. Post haber 
studiate medicina in le Universitate de Chile, Allende se 
lanceava in le politica, adherente al Partito socialista de Chile. 
Su carriera politic comenciava quando ille esseva eligite senator 
in 1945. Durante le annos sequente, Allende deveniva un figura 
principal del sinistra chilen, argumentante in favor de reformas 
social e economic. 


In 1964, Allende se presentava al election presidential 
representante le partito Unitate popular, un coalition de partitos 
de sinistra que proponeva reformas socialista. Ben que ille 
perdeva contra le candidato del dextera Eduardo Frei, Allende 
continuava disveloppar su programma de transformation social 
e economic, concentrante se super le nationalisation de 
industrias clave, le melioration del conditiones de vita del 
personas paupere, e le instauration de un politica de 
distribution de richessas. 

Obreros marchante in susteno de Allende: 1964 


Election presidential in 1970 e formation del 
governamento 


In 1970, Salvador Allende ganiava le election presidential, 
deveniente assi le prime presidente socialista eligite 
democraticamente in America latin. Su arrivata al poter esseva 
le resultate de un campania electoral intense e del mobilisation 
de numerose chilenes qui desirava un cambiamento radical ab 
le politicas liberal e conservative del annos previe. 


Le programma de Allende, cognoscite sub le nomine “Le via 
chilen al socialismo”, visava a establir un socialismo democratic 
sin emplear violentia. Su governamento nationalisava le 
principal industrias, includente le cupro, le electricitate, e le 
telecommunicationes, e instaurava reformas social ambitiose, 
como le extension del servicios de sanitate, le melioration del 
education, e le reforma agrari. 


Totevia, le complimento de iste reformas non esseva sin 
problemas. Le economia chilen, jam fragile, esseva confrontate 
a difficultates major, includente inflation galopante e penurias 
de productos essential. Le tension augmentava inter le 
governamento de Allende e le sectores conservator, includente 
le grande interprisas, partitos de opposition, e mesmo in le sino 
del armea. 


Le colpo de stato 


Le 11 de septembre 1973, un colpo de stato militar, dirigite per 
le general Augusto Pinochet, poneva un fin al governamento de 
Allende. Le fortias armate e le carabineros, sub le 
commandamento de Pinochet, prendeva le controlo de Santiago, 
le capital, e invadeva La Moneda, le palatio presidential ubi 
Allende se trovava. 


Confrontate al attacco militar, Allende pronunciava un discurso 
radiophonic in le qual ille defendeva su principios e su 
ingagiamento verso le democratia chilen. Su discurso, marcante 
e emovente, se terminava con un declaration de su acceptation 
del sorte que le attendeva. Post pauc tempore, le palatio esseva 
bombardate e Allende esseva trovate morte in le ruinas, 
ponente un fin tragic a su sonio de construer un societate 
socialista in Chile. 


Hereditage de Allende 


Le colpo de stato e le morte de Allende habeva repercussiones 
profunde e durabile non solmente in Chile, ma anque 
internationalmente. Le cadita del governamento de Allende es 
un symbolo de un periodo de turbulentias politic in America 
latin marcate per le accession al poter de regimes militar e 
repressiones brutal. 


Le hereditage de Allende es complexe e controverse. Pro su 
partisanos, ille es le symbolo del lucta social pro justitia e 
equalitate. Su ingagiamento in favor del plus pauperes, su 


vision de un societate plus equitabile, e su effortios pro 
instaurar reformas radical es admirate como tentativas 
coragiose de transformar le societate chilen. 


Del altere latere, su detractores le critica pro su gestion 
economic considerate inefficace, e pro le tensiones crescente 
que conduceva al polarisation del societate chilen e finalmente 
al colpo de stato. Le problemas economic e le crises politic de 
su governamento es anque considerate como provas del 
fallimento de su programma. 


Contracurrente es un revista electronic de interesse general 

